CELEX: 
Language: lv
Date: 2021-05-27 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz tādu stipro alkoholisko dzērienu marķēšanu, kuri iegūti, stipros alkoholiskos dzērienus kombinējot ar vienu vai vairākiem pārtikas produktiem, groza Eiropas Parlamenta un Padomes Regulu (ES) 2019/787

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Pašlaik Regulā (ES) 2019/787 nav prasīts, ka tādu stipro alkoholisko dzērienu juridiskais nosaukums, kuri iegūti, kādas kategorijas stipro alkoholisko dzērienu vai ar ģeogrāfiskās izcelsmes norādi apzīmētu stipro alkoholisko dzērienu kombinējot ar citiem pārtikas produktiem, jānorāda tajā pašā redzamības laukā, kur saliktais apzīmējums, kas apraksta minēto kombināciju. Šā deleģētā akta mērķis ir precizēt šādu stipro alkoholisko dzērienu marķēšanas nosacījumus.
            
            
               Faktiski, ja šādas prasības nav, šādā kombinācijā iegūta stiprā alkoholiskā dzēriena patiesā būtība var nebūt skaidra un marķējums var likt patērētājiem domāt, ka saliktais apzīmējums ir faktiskais stiprā alkoholiskā dzēriena nosaukums. Dažos gadījumos tas var izraisīt attiecīgā stiprā alkoholiskā dzēriena (kategorijas vai ģeogrāfiskās izcelsmes norādes) reputācijas ļaunprātīgu izmantošanu, proti, ja šāda dzēriena juridiskais nosaukums norādīts kopā ar vienu vai vairāku tādu pārtikas produktu nosaukumiem, kuri nav izmantoti dzēriena ražošanā saskaņā ar Regulas (ES) 2019/787 I pielikumu vai saskaņā ar attiecīgo produkta specifikāciju, jo rezultātā iegūtajam stiprajam alkoholiskajam dzērienam būtu cits juridiskais nosaukums.
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
            
               Dažas dalībvalstis ir norādījušas Komisijai, ka tāda noteikuma trūkums, kurā būtu prasīts stiprā alkoholiskā dzēriena juridisko nosaukumu norādīt tajā pašā redzamības laukā, kur saliktie apzīmējumi, vājina noteikumus par saliktajiem apzīmējumiem.
            
            
               Apspriešanās, kurā piedalījās eksperti no visām 27 dalībvalstīm, norisinājās, gatavojoties Lauksaimniecības tirgu kopīgās organizācijas Stipro alkoholisko dzērienu ekspertu grupas tiešsaistes sanāksmēm, kas notika 2020. gada 13. oktobrī un 3. decembrī, 2021. gada 9. februārī un 28. aprīlī, kā arī minēto sanāksmju laikā. Apspriešanās procesa rezultātā tika panākta plaša vienprātība par deleģētās regulas projektu.
            
            
               Vienprātība pausta arī sabiedriskajā apspriešanā, kas norisinājusies no 2021. gada 26. marta līdz 23. aprīlim pēc regulas projekta publicēšanas Labāka regulējuma portālā. PTO partneri tika informēti.
            
            
               3.DELEĢĒTĀ AKTA JURIDISKIE ASPEKTI
            
            
               Deleģētā akta pamatā ir Regulas (ES) 2019/787 50. panta 3. punkts, un akts attiecas tikai uz vienu noteikumu, kuru Komisija ir pilnvarota grozīt uz minētā punkta pamata. Akts būtu jāpieņem, izmantojot Regulas (ES) 2019/787 46. pantā paredzēto procedūru.
            
            
               1. pants. Šajā pantā paredzēts, ka tādu stipro alkoholisko dzērienu juridiskais nosaukums, kuri iegūti, kādas kategorijas stipro alkoholisko dzērienu vai ar ģeogrāfiskās izcelsmes norādi apzīmētu stipro alkoholisko dzērienu kombinējot ar citiem pārtikas produktiem, norādāms tajā pašā redzamības laukā, kur saliktais apzīmējums, kas apraksta minēto kombināciju. Šā noteikuma mērķis ir izvairīties no tā, ka patērētāji tiek maldināti par iegūtā stiprā alkoholiskā dzēriena saturu.
            
            
               2. pants. Šajā pantā ir paredzēts pārejas periods, jo tas ļauj stipros alkoholiskos dzērienus, uz kuriem attiecas šī regula un kuri marķēti pirms 2022. gada 31. decembra saskaņā ar Regulas (EK) Nr. 110/2008 noteikumiem, turpināt laist tirgū bez nepieciešamības tos pārmarķēt.
            
            
               3. pants. Šis pants nosaka 1. pantā paredzētā grozījuma vienlaicīgu piemērošanu ar noteikumu, kas tajā minēts (t. i., ar Regulas (ES) 2019/787 11. panta 3. punktu) un ko piemēros no 2021. gada 25. maija, kā tas paredzēts Regulas (ES) 2019/787 51. panta 1. punktā.
            
            
               KOMISIJAS DELEĢĒTĀ REGULA (ES) …/..
            
            
               (27.5.2021),
            
            
               ar ko attiecībā uz tādu stipro alkoholisko dzērienu marķēšanu, kuri iegūti, stipros alkoholiskos dzērienus kombinējot ar vienu vai vairākiem pārtikas produktiem, groza Eiropas Parlamenta un Padomes Regulu (ES) 2019/787
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) 2019/787 (2019. gada 17. aprīlis) par stipro alkoholisko dzērienu definīciju, aprakstu, noformējumu un marķējumu, stipro alkoholisko dzērienu nosaukumu lietošanu citu pārtikas produktu noformējumā un marķējumā, stipro alkoholisko dzērienu ģeogrāfiskās izcelsmes norāžu aizsardzību, lauksaimnieciskas izcelsmes etilspirta un destilātu izmantošanu alkoholiskajos dzērienos un ar ko atceļ Regulu (EK) Nr. 110/2008
                  1
               , un jo īpaši tās 50. panta 3. punktu,
            
         
         
            
               tā kā:
            
            
               (1)Regulas (ES) 2019/787 11. panta 3. punktā ir paredzēti noteikumi par tādu alkoholisko dzērienu aprakstu, noformējumu un marķēšanu, kas iegūti, kādas kategorijas stipro alkoholisko dzērienu vai ar ģeogrāfiskās izcelsmes norādi apzīmētu stipro alkoholisko dzērienu kombinējot ar citiem pārtikas produktiem. Šādus alkoholiskos dzērienus apraksta ar saliktiem apzīmējumiem, kuros apvienots stiprā alkoholiskā dzēriena juridiskais nosaukums atbilstoši stipro alkoholisko dzērienu kategorijām, kuras noteiktas minētās regulas I pielikumā, vai stiprā alkoholiskā dzēriena ģeogrāfiskās izcelsmes norāde un cita pārtikas produkta nosaukums. 
            
            
               (2)Regulas (ES) 2019/787 11. panta 3. punktā nav noteikts, ka iegūtā alkoholiskā dzēriena nosaukums jānorāda tajā pašā redzamības laukā, kur saliktais apzīmējums. Tas var likt patērētājiem domāt, ka saliktais apzīmējums ir faktiskais alkoholiskā dzēriena nosaukums, un tas nevajadzīgi noved pie stiprā alkoholiskā dzēriena kategorijas vai ģeogrāfiskās izcelsmes norādes reputācijas ļaunprātīgas izmantošanas, īpaši gadījumos, kad iegūtais alkoholiskais dzēriens ir stiprais alkoholiskais dzēriens.
            
            
               (3)Eiropas Parlamenta un Padomes Regulas (ES) Nr. 1169/2011
                  2
                7. panta 1. punkta a) apakšpunktā ir prasīts, ka pārtikas produkta informācija nedrīkst būt maldinoša, īpaši attiecībā uz pārtikas produkta veidu un identitāti. Minētās regulas 9. pantā ir paredzēta prasība norādīt obligātās ziņas par pārtikas produktu, ieskaitot pārtikas produkta nosaukumu, un minētās regulas 13. pantā ir noteikts, ka obligātās ziņas ir norādāmas skaidri redzamā vietā tā, lai tās būtu viegli pamanāmas, skaidri salasāmas un vajadzības gadījumā neizdzēšamas.
            
            
               (4)Saskaņā ar Regulas (ES) 2019/787 9. pantu Regulā (ES) Nr. 1169/2011 izklāstītās noformējuma un marķēšanas prasības piemēro alkoholiskajiem dzērieniem, kas iegūti, stipros alkoholiskos dzērienus kombinējot ar citiem pārtikas produktiem. Lai nodrošinātu minēto prasību vislabāko izpildi, īpaši attiecībā uz stiprajiem alkoholiskajiem dzērieniem, ko iegūst šādas kombinācijas rezultātā, ir lietderīgi pieprasīt, lai iegūtā stiprā alkoholiskā dzēriena juridiskais nosaukums tiktu norādīts tajā pašā redzamības laukā, kur saliktais apzīmējums, kas apraksta minēto kombināciju. Tam tā vajadzētu būt katru reizi, kad saliktais apzīmējums ir norādīts stiprā alkoholiskā dzēriena aprakstā, noformējumā vai marķējumā. Tas novērsīs maldinošu praksi un nodrošinās, ka patērētāji ir pienācīgi informēti par to stipro alkoholisko dzērienu faktisko būtību, kuri iegūti, stipros alkoholiskos dzērienus kombinējot ar citiem pārtikas produktiem.
            
            
               (5)Tomēr šis pienākums nebūtu jāpiemēro gadījumos, kad saskaņā ar Regulas (ES) 2019/787 10. panta 5. punkta b) apakšpunktu stiprā alkoholiskā dzēriena juridisko nosaukumu aizstāj ar saliktu apzīmējumu, kas ietver terminu “liķieris” vai “krēms”, ar noteikumu, ka galaprodukts atbilst minētās regulas I pielikuma 33. kategorijas prasībām.
            
            
               (6)Tādēļ Regula (ES) 2019/787 būtu attiecīgi jāgroza.
            
            
               (7)Lai stipros alkoholiskos dzērienus, kuri marķēti pirms 2022. gada 31. decembra saskaņā ar Eiropas Parlamenta un Padomes Regulas (EK) Nr. 110/2008
                  3
                noteikumiem, varētu turpināt laist tirgū bez nepieciešamības tos pārmarķēt, šajā regulā paredzēto marķēšanas noteikumu piemērošanai būtu jāparedz pārejas periods. 
            
            
               (8)Saskaņā ar Regulas (ES) 2019/787 51. panta 3. punktu un lai nepieļautu regulējuma trūkumu, šī regula būtu jāpiemēro ar atpakaļejošu spēku, t. i., no 2021. gada 25. maija,
            
            
               IR PIEŅĒMUSI ŠO REGULU.
            
            
               1. pants
            
            
               Regulas (ES) 2019/787 11. panta 3. punktu aizstāj ar šādu:
            
            
               “3.
                     Alkoholisku dzērienu aprakstošus saliktus apzīmējumus:
            
            
               (a)norāda ar veida, izmēra un krāsas ziņā vienādiem burtiem;
            
            
               (b)tajos neiestarpina nekādu teksta vai zīmējuma elementu, kas nav to daļa;
            
            
               (c)tos nenorāda burtu izmērā, kas ir lielāks par alkoholiskā dzēriena nosaukumam izmantoto burtu izmēru; un
            
            
               (d)gadījumos, kad alkoholiskais dzēriens ir stiprais alkoholiskais dzēriens, vienmēr pievieno stiprā alkoholiskā dzēriena juridisko nosaukumu, ko norāda tajā pašā redzamības laukā, kur saliktais apzīmējums, ja vien juridiskais nosaukums nav aizstāts ar saliktu apzīmējumu saskaņā ar 10. panta 5. punkta b) apakšpunktu.”
            
            
               2. pants
            
            
               Stipros alkoholiskos dzērienus, kuri neatbilst ar šo regulu grozītās Regulas (ES) 2019/787 11. panta 3. punkta d) apakšpunktā noteiktajām prasībām, bet atbilst Regulas (EK) Nr. 110/2008 prasībām un ir marķēti pirms 2022. gada 31. decembra, arī turpmāk drīkst laist tirgū, līdz beidzas to krājumi.
            
            
               3. pants
            
         
         
            
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
            
               To piemēro no 2021. gada 25. maija.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 27.5.2021
            
            
               
                     Komisijas vārdā —
               
               
                     priekšsēdētāja
                     Ursula VON DER LEYEN
               
            
         
         
            
                  
                     (1)
                  
                        OV L 130, 17.5.2019., 1. lpp.
               
               
                  
                     (2)
                  
                        Eiropas Parlamenta un Padomes Regula (ES) Nr. 1169/2011 (2011. gada 25. oktobris) par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).
               
               
                  
                     (3)
                  
                        Eiropas Parlamenta un Padomes Regula (EK) Nr. 110/2008 (2008. gada 15. janvāris) par stipro alkoholisko dzērienu definīciju, aprakstu, noformējumu, marķējumu un ģeogrāfiskās izcelsmes norāžu aizsardzību un ar ko atceļ Padomes Regulu (EEK) Nr. 1576/89 (OV L 39, 13.2.2008., 16. lpp.).